Bladt Industries fra Aalborg står bag en avanceret museumsbygning i Norge.

En 60 meter lang stålkonstruktion udgør skelettet i den helt nye museumsbygning til Kistefos-Museet i Norge. Bygningen svæver over Randselva-floden og forbinder nord- og sydsiden. Det er arkitekter fra BIG, der har tegnet bygningen, som er vredet 90 grader i spændet over floden, mens Aalborg-virksomheden Bladt Industries har bygget den helt særlige museumsbygning. - Med mine 40 års erfaring har jeg aldrig været med til at bygge så kompleks en konstruktion. Det har været udfordrende fra start til slut. Jeg er overbevist om, at dette bliver en af de største turistmagneter i Norge, siger Benny Bedsted Jeppesen, der er Site Manager ved Bladt Industries A/S. Den komplekse bygning har fået navnet ”The Twist”. Selve konstruktionen vejer 380 tons, og inde i bygningen er der 1000 kvadratmeter med udstillingslokaler. - Jeg har stået i spidsen for mange store og komplekse konstruktioner, men dette projekt slår dem alle. Det er virkelig noget helt specielt – og det samme gælder for resultatet, siger Søren Kruse Nielsen, der er Senior Project Manager ved Bladt Industries A/S. Kistefos-Museet anses som et af de væsentligste bidrag til den norske og skandinaviske industrihistorie.